ΓΡΑΠΤΗ ΕΡΩΤΗΣΗ P-3073/97 υποβολή: Karin Riis-Jψrgensen (ELDR) προς την Επιτροπή (19 Σεπτεμβρίου 1997)

Θέμα: Οι διαπραγματεύσεις μεταξύ ΕΕ και Ελβετίας για τη διαμετακόμιση εμπορευμάτων

Κατά τις συνεχιζόμενες διαπραγματεύσεις, η Ελβετία συμφώνησε να καταργήσει το όριο βάρους 28 τόνων για τα φορτηγά, με αντάλλαγμα την επιβολή διαμετακομιστικών τελών για τα φορτηγά. Σε προηγούμενες διαπραγματεύσεις, η Επιτροπή απέρριψε το ενδεχόμενο επιβολής ειδικών τελών για τα φορτηγά που διέρχονται μέσα από τις οικολογικά ευαίσθητες Άλπεις. Επιπλέον, η Επιτροπή πρότεινε να κατασκευαστούν δύο νέες σιδηροδρομικές σήραγγες στις Άλπεις προκειμένου κυρίως να μεταφερθεί η κυκλοφορία των εμπορευμάτων από τις οδούς στους σιδηροδρόμους.

Μπορεί να επισημάνει η Επιτροπή πώς συμβιβάζεται η θέση που υποστήριξε στις διαπραγματεύσεις με τις αρχές της Πράσινης Βίβλου «Για μια δίκαιη και αποτελεσματική τιμολόγηση των μεταφορών»; Βάσει ποιων περιβαλλοντικών επιχειρημάτων προωθείται η στρατηγική «φορτηγά στα τρένα» αντί μιας αμιγούς στρατηγικής «εμπορεύματα στα τρένα» (εμπορευματοκιβώτια και άλλες μορφές συνδυασμένων μεταφορών);

Επίσης, έχει πραγματοποιηθεί ανάλυση σχετικά με το πώς θα επηρεαστούν τα μέσα μεταφοράς εμπορευμάτων στην υπόλοιπη Ευρώπη από μια αμιγή στρατηγική «εμπορεύματα στα τρένα» στο πλαίσιο μιας φιλικότερης προς το περιβάλλον μεταφοράς των εμπορευμάτων;

Απάντηση του κ. Kinnock εξ ονόματος της Επιτροπής (14 Οκτωβρίου 1997)

Ένας από τους κύριους στόχους της Κοινότητας στις διαπραγματεύσεις με την Ελβετία είναι η διαμόρφωση ενός σταθερού, αποτελεσματικού και βιώσιμου καθεστώτος για τις μεταφορές διά μέσου του συνόλου της περιοχής των Άλπεων.

Η Επιτροπή συμφωνεί με την ελβετική κυβέρνηση ότι η κατάργηση του ορίου των 28 τόννων πρέπει να ακολουθηθεί από την εισαγωγή ενός νέου συστήματος επιβολής τελών για τις οδικές μεταφορές, το οποίο θα συναρτάται με την εμπράγματη χρήση της οδικής υποδομής από κάθε όχημα.

Ωστόσο, η Επιτροπή δεν αντιτίθεται στην επιβολή πρόσθετων τελών για τις τέσσερις κύριες αλπικές διαβάσεις του δικτύου, εφόσον αυτό δικαιολογείται από οικονομικής και περιβαλλοντικής πλευράς. Κατά συνέπειαν, η Επιτροπή διαπραγματεύεται από θέσεις που συμφωνούν απόλυτα με τις αρχές της Πράσινης Βίβλου «Προς μία δίκαιη και αποδοτική τιμολόγηση των μεταφορών» ((Έγγρ. COM(95) 691 τελικό. )). Ωστόσο, τα τέλη πρέπει να κυμαίνονται σε επίπεδα που επιτρέπουν τη διατήρηση των υφιστάμενων επιπέδων εκτροπής της κυκλοφορίας και να μη φθάνουν σε επίπεδα που θα λειτουργούσαν απαγορευτικά όσον αφορά τις οδικές μεταφορές μέσω Ελβετίας.

ΗΕπιτροπή θεωρεί ότι, υπό κατάλληλες συνθήκες, οι στρατηγικές του τύπου «κυλιόμενη οδός» (φορτηγά σε τραίνα) αποτελούν χρήσιμο μέσο διακίνησης εμπορευμάτων. Εκ παραλλήλου ωστόσο, προωθεί και άλλες μορφές συνδυασμένων μεταφορών, και μεταξύ αυτών μεταφορές στις οποίες εμπορευματοκιβώτια σε σιδηροδρομικές άμαξες χρησιμοποιούνται για το κύριο σιδηροδρομικό σκέλος, και οι οδικές μεταφορές χρησιμοποιούνται για το αρχικό και/ή τελικό σκέλος μεταφοράς.

Η στρατηγική της «κυλιόμενης οδού» απευθύνεται σε ειδική αγορά και είναι ιδιαίτερα κατάλληλη για μικρές εταιρείες οδικών μεταφορών, για νεοεμφανιζόμενες επιχειρήσεις, καθώς και για την αντιμετώπιση γεωγραφικών εμποδίων. Οι υφιστάμενες και ενδεχόμενες μελλοντικές συμφωνίες με την Ελβετία αναφέρονται στις συνδυασμένες μεταφορές υπό την ευρύτερη έννοια. Βραχυ- και μεσοπρόθεσμα, ωστόσο, οι «κυλιόμενες οδοί» θα αποτελέσουν αναγκαίο συμπλήρωμα του συστήματος «σιδηροδρομική μεταφορά εμπορευμάτων».

Δεν έχουν αναληφθεί ειδικές αναλύσεις για τους τρόπους με τους οποίους μία καθαρή στρατηγική αποκλειστικής σιδηροδρομικής μεταφοράς εμπορευμάτων θα προκαλούσε στροφή στις πρακτικές μεταφοράς εμπορευμάτων, δεδομένου ότι μία τέτοια προσέγγιση επίτευξης μεγαλύτερης μεταφορικής βιωσιμότητας δεν εξετάζεται από κανέναν.